Federaţia de fotbal de la Tokyo se aşteaptă ca naţionala Japoniei să fie declarată câştigătoare de către FIFA, după ce organismul internaţional a anulat partida contra Coreei de Nord, care ar fi trebuit să se dispute la Phenian, în preliminariile asiatice pentru Mondialul din 2026, scrie AFP.
FIFA a decis anularea partidei după ce Confederaţia asiatică de fotbal a informat că oficialii nord-coreeni au înaintat o solicitare prin care doreau ca meciul contra Japoniei, de marţi, să aibă loc pe un teren neutru ca urmare a unei "situaţii imprevizibile" care a apărut, scrie agerpres.ro.
FIFA a declarat: "În absenţa unei locaţii alternative confirmată de Federaţia nord-coreeană de fotbal şi în contextul unui calendar competiţional aglomerat, meciul nu va mai fi reprogramat ci este anulat. Comisia de disciplină a FIFA va anunţa cele două federaţii naţionale care va fi rezultatul final".
În partida tur, din Japonia, niponii s-au impus cu 1-0.